
Kisjátékok oktatása a kézilabdázásban, különös tekintettel a 3:2:1-es területvédekezésre, és az ellene irányuló támadó taktikai gondolkodás fejlesztésére

Szakdolgozatom és kutatásom témáját a hazai utánpótlásképzésben alkalmazott védekezési
rendszer, azon belül pedig a játékosok képességbeli hiánya adta. A 3:2:1-es
területvédekezési forma megléte bizonyos technikai feltételekhez van kötve. Ahhoz, hogy
ezen rendszer kifogástalanul működjön elengedhetetlen az egyéni fejlesztés, a kisjátékok
oktatásán keresztül történő gyakoroltatás, tanítás. Munkámmal szeretnék egy olyan átfogó
képet adni a kézilabda ezen területéből, mellyel még hatékonyabbá válhat a védekezési
rendszer alkalmazása.
Kézilabda edzőként, majd a Magyar Kézilabda Szövetség megbízásából szakfelügyelőként
sikerült ezt a témát körbejárni, elemezni, a hiányosságból fakadó problémákat feljegyezni.
A probléma forrását az edzések és a mérkőzések látogatása adta, azon belül pedig a 3:2:1-es
területvédekezés hatékonysága és az ellene irányuló támadójáték kialakítása. Látogatásaim
során megfigyeltem, legyen szó támadásról vagy védekezésről, csak a taktikai gyakorlásra
van hangsúly fektetve, a játékosok egyéni képzése, fejlesztése elmarad. Minden védekezési
rendszer a játékosok egyéni képességein és készségein alapszik, ebből tevődik össze a
taktikai rész. A mérkőzések látogatása során alkalmam nyílt, a 3:2:1-es területvédekezés éles
helyzetben történő megtekintésére. A játékosok a formai követelményeknek megfelelnek,
tehát szerkezetében 3:2:1-es területvédekezésről beszélünk, azonban az aktív egyéni
védekező tevékenység teljesen hiányzik. Az előbb említett védekezési rendszer támadó
jellegét az egyéni képességek és készségek megléte adja, ebből kifolyólag technika nélkül
nincs taktika.
Szisztematikusan, az egyéni képességfejlesztésből kell kiindulni, majd kialakítani a
védekezésen belüli játékosprofilokat. Célom, a játékosok egyéni fejleszthetőségének
forráselemzéssel történő vizsgálata, majd a kialakult képességek és készségek védekezési
rendszerbe történő átültetése kisjátékok oktatásán keresztül, valamint az ellene irányuló
támadó taktikai gondolkodás kialakítása.



